Københavns Politi efterlyser tre mænd efter et knivoverfald i nordvest-kvarteret

En 21-årig mand blev sent tirsdag aften slået, sparket og snittet med kniv flere steder på kroppen i Københavns Nordvest-kvarter.

Manden kom ved 22-tiden gående på Frederikssundsvej, da tre mænd med indvandrerbaggrund i en sølvgrå Opel Astra passerede ham ved Blytækkervej.

- De stoppede op, da de mente, at han stirrede på dem og trak ham herefter ind i en gård, hvor de slog, sparkede og snittede ham med en kniv, oplyser den centrale efterforskningsleder hos Københavns Politi Sajjad Haider til Ekstra Bladet.

Manden var ikke på noget tidspunkt i livsfare og kunne selv gå hjem til sin mor, som anmeldte overfaldet til politiet kl. 22.18.

Der er ikke blevet foretaget anholdelser i sagen, ligesom ingen vidner har henvendt sig med oplysninger.

Politiet har derfor umiddelbart ikke meget at gå efter. Betjente har siden morens henvendelse arbejdet ved det formodede gerningssted og foretaget undersøgelser.

Offeret er natten til onsdag ved at blive afhørt yderligere.

Der er ingen formodning om, at overfaldet skulle være banderelateret.